FootJuniors.ch - SLO -Lutry (01.05.2016)/IMG 2140
Album name: alain / SLO -Lutry (01.05.2016) Charlize Berg praat oor ma-wees | Maroela Media
Charlize en Aleiah (Foto: Instagram)
Die klein sangeres met die groot stem Charlize Berg het onlangs haar jongste enkelsnit genaamd “Yster in die vuur” bekendgestel en vier ook op 17 April haar dogtertjie, Aleiah Rose Linden, se eerste verjaardag.
Berg het aan Maroela Media vertel dat sy nou, nadat sy ŉ ma geword het, leer om nie te hard op haarself te wees nie.
“Ek dink alle mammas moet besef hulle is goed genoeg. Dit voel partykeer vir my, en ek is seker vir ander mammas ook, asof ek ŉ slegte ma is omdat dit soveel moeiliker is om al die balle in die lug te hou as wat mense daar buite dink.
“Ek dink ons as mammas is ongelooflik hard op onsself. Ons almal moet net onthou dat jy goed genoeg is, selfs wanneer jy regtig net in ŉ hoek wil gaan huil of in die spenskas wil klim. Onthou net jy doen ŉ briljante werk om die klein mensie reg te kry vir die wêreld,” sê sy.
Charlize en Warren op hul troudag (Foto: Mighty Fine Productions/Instagram)
Berg en haar man, Warren, is in 2016 getroud nadat hulle vir agt jaar in ŉ verhouding was. Berg sê dat sy net liewer vir haar man geraak het nadat Aleiah gebore is.
“Sedert ons troue en ons saam ouerskap ingestap het, het ons ongelooflik baie gegroei, en as nuwe mamma en pappa ondersteun ons mekaar baie. Ons het nog altyd baie gefokus op kommunikasie, en omdat hy mý mens is, verstaan hy net soveel meer. Ek is geseën met ŉ wonderlike man, en as ek my dogtertjie in sy arms sien is ek só trots,” sê sy.
Berg het gesê dat sy en haar man albei bietjie skrikkerig was voor Aleiah se geboorte, omdat hulle nie geweet het wat om te verwag nie.
Aleiah Rose Linden (Foto: Instagram)
“Ons het sáám deur alles gegaan, en hy help my nog steeds met alles. Dit is werklik een van die wonderlikste ervarings van my lewe. Ouerskap het ŉ volmaaktheid by my lewe kom byvoeg. Genade en liefde het nuwe definisies gekry – groter en dieper as ooit. Ek is so gelukkig en geseënd,” sê sy.
Berg sê dit is soms moeilik om alles te hanteer omdat sy so baie op die pad is met konserte, maar dat sy dankbaar is vir haar ouers en skoonouers wat ŉ sterk ondersteuningsbasis is.
Warren en Aleiah (Foto: Andelle Schenach Photography/ Instagram)
Sy sê sy en Warren wil graag nog kinders hê, maar dat hulle sal kyk wat gebeur, omdat die lewe sy eie pad loop.
Berg het ook onlangs haar jongste enkelsnit “Yster in die vuur” uitgebring, en sy poog om mense daardeur te bemagtig deur vir hulle te sê hulle kan enigiets oorkom, maak nie saak hoe groot die probleem nie.
“‘Yster in die vuur’ het ŉ kragtige boodskap wat ek hoop met almal gaan praat wat in moeilike situasies is. Ek dink ons almal veg ons eie gevegte agter die skerms en ek wil deur dié liedjie mense motiveer om daardie vuur in hulself te vind om die probleem te oorkom,” sê sy.
Sonja Alberts · 3 dae gelede
Sy’s sooooo pragtig nes haar Mamma!!!!!Ek’s Desember mnd getroud het ek haar liedtjie “die wit rok”gebruik om mee in te kom het al die voorreg gehad om Charlize op 3’vertonings te sien ek is mal oor haar sy borrel letterlik en figuurlik!!!!!Geniet julle kleinding sy’s pragtig!!!!!!!
Karinda · 2 dae gelede
Julle is so pragtige gesin. Sonder fieterjasies of aandag soekende publisiteit. Mooiste mooi ♡